በትግራይ የተያዙት የሥራ ዕቅዶች  የአመራር ጠንካራ ተነሳሽነትና የህዝብ ተሳትፎን የሚጠይቁ  ናቸው
 በትግራይ ክልል የ2008 በጀት ዓመት የተያዙ  የሥራ ዕቅዶች ፣የአመራር ጠንካራ ተነሳሽነትና የህዝብ ንቁ ተሳትፎን የሚጠይቁ መሆናቸውን የክልሉ ርዕሰ መስተዳደር አቶ አባይ ወልዱ አስታወቁ ።ርዕሰ መስተዳድሩ አቶ አባይ ወልዱ ይህንን የገለጹት በመቐለ ከተማ አጠቃላይ የክልል መንግስቱና የመሪ ድርጅቱ ህወሓት የሥራ ዕቅዶችን አስመልክተው ለአምስት ቀናት ሲካሄድ በቆየው የክልሉ  አመራሮች የውይይት መድረክ ማጠቃለያ ላይ በሠጡት የሥራ አቅጣጫና መመሪያ ነው ።ውይይቱን የተከታታለው ድምጺ ወያነ ትግራይ እንደዘገበው ባለፉት አምስት ዓመታት የተገኙት ምርጥ ተሞክሮዎችን በመጠበቅና በታዩት የመልካም አስተዳደርና በኪራይ ሰብሳቢነት ችግሮች ላይ የማያዳግም እርምጃ ለመውሰድ በሚያስችሉ ጉዳዮች ላይ ሰፊ ውይይት እንደተካሄደ ተመልክቷል ።በዘንድሮ የበጀት ዓመት በክልሉ የሚሠሩ የልማትና የመልካም አስተዳደር ሥራዎች ጠንካራና ከፍተኛ የአመራር ቁርጠኝነት እንዲሁም ተነሳሽነት የሚጠየቁ በመሆናቸው ምክንያት የክልሉ አመራር በላቀ የሥራ ኃላፊነት መንፈስ መንቅሳቀስ እንዳለበት ርዕሰ መስተዳድሩ አጽዕኖት ሠጥተው ተናግረዋል ።በክልሉ የመልካም አስተዳደርን ማረጋገጥ የሞት ሽረት ጉዳይ መሆኑን የጠቆሙት ርዕሰ መስተዳደሩ ፤ይህም  ጠንካራ  የህዝብን ተሳትፎና ንቅናቄን በማካሄድ ለመፍታት  ርብርብ እንደሚካሄድ  ገልጸዋል ።ከኢሊኖ  ተጽዕኖ  ጋር በተያያዘ  በክልሉ ያጋጠመው ድርቅ ለመቆጣጠር መንግስት አስፈላጊ ድጋፍና የሚያደርግ ከመሆኑም በላይ ድርቁ ለልማት እንቅፋት እንዳይሆን የተለያዩ ሥራዎች እንደሚከናወኑ አቶ አባይ አስረድተዋል ።የክልሉ አመራሮቹ በበኩላቸው በሠጡት አስተያየት እንደገለጹት በአካባቢያቸው የተመዘገቡትን ተጨባጭ የልማት ድሎችና ያጋጠሙ ተግዳሮቶች ላይ ዝርዝር ግምገማ ከማካሄዳቸውም ባሻገር የተሠጡትን አቅጣጫዎች ወደ እታችኛው የአስተዳደር አካልና ህብረተሰቡ በማውረድ ለተግባራዊነቱ እንደሚንቀሳቀሱ ገልጸዋል።